钦定古今图书集成/理学汇编/学行典/第062卷 > 王阳明集 > 《答王天宇书》
## 钦定古今图书集成/理学汇编/学行典/第062卷 > 王阳明集 > 《答王天宇书》

来书，见平日为学用功之概，深用喜慰。今之时，能稍
有志圣贤之学，已不可多见，况又果能实用其力者，
是岂易得哉！辱推拟过当，诚有所不敢。居然求善自
辅，则鄙心实亦未尝不切切也。今乃又得吾天宇，其
为喜幸，可胜言哉！厚意之及，良不敢虚。然又自叹爱，
莫为助，聊就来谕商确一二。天宇自谓有志而不能
笃，不知所谓志者果何如？其不能笃者又谁也？谓圣
贤之学能静可以制动，不知若何而能静？静与动有
二心乎？谓临政行事之际，把捉模拟，强之使归于道，
固亦卒有所未能，然“造次颠沛必于是者，不知如何
其为功？”谓开卷有得，接贤人君子便自触发，不知所
触发者何物，又赖二事而后触发，则二事之外所作
何务？当是之时，所谓“志”者果何在也？凡此数语，非天
宇实用其力不能有，然亦足以见讲学之未明，故尚
有此耳。或思之有得，不厌寄示。